
Tisztelt Képviselő-testület!

A nemzeti köznevelésről szóló 2011. évi CXC. törvény (a továbbiakban: Nkt.) 44. alcíme rendelkezik a köznevelés közfeladatairól, a feladatellátásra kötelezettekről (74. § - 76/B. §).

Az Nkt. 76. § (4) és (4a) bekezdései értelmében. 
„(4) Az a települési önkormányzat, amelynek illetékességi területén a települési önkormányzat tulajdonában lévő épületben működik az állami intézményfenntartó központ fenntartásában lévő köznevelési intézmény, a helyi önkormányzati képviselők választását követő év június 15. napjáig – külön jogszabályban meghatározott eljárás keretében – nyújtja be a nyilatkozatát arról, hogy a működtetői feladatokat a helyi önkormányzati képviselők választását követő év szeptember 1-jétől el kívánja látni vagy a működtetői feladatokat nem vállalja, továbbá, ha a működtetési kötelezettséget
a) nem tudja vállalni, kérelmet a működtetési kötelezettség alóli felmentésre a 3000 főt meghaladó lakosságszámú települési önkormányzat esetében,
b) vállalni tudja, kérelmet a működtetésről való gondoskodás vállalására vonatkozóan 3000 főt meg nem haladó lakosságszámú települési önkormányzat esetén.
	A határidő elmulasztása jogvesztő. 

(4a) A (4) bekezdésben meghatározott nyilatkozat hiányában a helyi önkormányzati képviselők választását követő év szeptember 1-jétől
a) a 3000 főt meghaladó lakosságszámú települési önkormányzat a 74. § (4) bekezdése szerinti köznevelési intézmények működtetésére köteles,
b) a 3000 főt meg nem haladó lakosságszámú települési önkormányzat esetében a működtetői feladatok ellátásáról az állam intézményfenntartó központ gondoskodik.„

A nemzeti köznevelésről szóló 2011. évi CXC. törvény módosításáról szóló 2015. évi IX. törvény módosította a települési önkormányzatok működtetéssel kapcsolatos kérelmének benyújtási határidejét: a helyi önkormányzati képviselők választását követő év március 31-ről június 15-re, és egyúttal nyilatkozattételi kötelezettséget írt elő számukra. A törvénymódosítás részletes indokolása alapján minden érintett önkormányzatnak nyilatkoznia kell a saját tulajdonában álló és az állami intézményfenntartó központ által fenntartott köznevelési intézményei működtetésével kapcsolatos további szándékáról, annak érdekében, hogy csökkentsék az önkormányzati adatszolgáltatásból adódó hibalehetőségek számát. 

Önkormányzatunk a Martfűi József Attila Általános Iskola működtetési feladatait látja el jelenleg.
A működtetés 2014. évi kiadásai az alábbiak:
	Személyi:
	           6.669.955,- Ft	
	(1 fő karbantartó, 3 fő takarító)

	Járulék:
	    2.065.111,- Ft

	

	Dologi:
	13.889.457,- Ft

	

	Beruházás:
	454.459,- Ft

	

	Felújítás:
	912.460,- Ft

	

	Kiadás összesen:
	23.991.442,- Ft
	


Tekintettel arra, hogy Martfű Város Önkormányzatának pénzügyi helyzete nem támasztja alá a működtetési feladatokra vonatkozó nemleges nyilatkozatot, ezért javaslom, hogy a Képviselő-testület az alábbi határozati javaslat elfogadásával az oktatási intézmény működtetői feladatait vállalja. 


Határozati javaslat:

Martfű Város Önkormányzata Képviselő-testületének
……../2015.(…..) határozata

a Martfűi József Attila Általános Iskola működtetői feladatainak ellátásáról

Martfű Város Önkormányzatának Képviselő-testülete megtárgyalta a Martfűi József Attila Általános Iskola működtetői feladatainak ellátására vonatkozó előterjesztést, mely alapján a működtetői feladatok ellátását a Nemzeti köznevelésről szóló 2011. évi CXC. törvény 76. §. (4a) bekezdése alapján a helyi önkormányzati képviselők választását követő év szeptember 1. napjától vállalja.

Erről értesülnek: 
1. JNSZ Megyei Kormányhivatal Szolnok
2. Valamennyi képviselő helyben
3. Klebelsberg Intézményfenntartó Központ Szolnoki Tankerülete
    5000 Szolnok, Kossuth L. út 1.
4. Martfűi József Attila Általános Iskola, helyben
5. Irattár


Martfű, 2015.június 1.

